**Informatīvais ziņojums**

**“Par izmaiņām transportlīdzekļu valsts tehniskajā apskatē”**

**1.Esošā situācija**

Informatīvais ziņojums “Par izmaiņām transportlīdzekļu valsts tehniskajā apskatē” (turpmāk tekstā – Informatīvais ziņojums) sagatavots, lai noteiktu pasākumus un to īstenošanas termiņus, pārņemot Eiropas Padomes un Parlamenta 2014.gada 3.aprīļa Direktīvu 2014/45/ES par mehānisko transportlīdzekļu un to piekabju periodiskajām tehniskajām apskatēm un par Direktīvas 2009/40/EK atcelšanu (turpmāk tekstā – Direktīva 2014/45/ES).

Transportlīdzekļu tehniskā stāvokļa kontrole ir viens no instrumentiem, lai panāktu drošību ceļu satiksmē. Panākot lielāku drošību uz ceļiem, valsts aizsargā cilvēku, viņa veselību un dzīvību, kas ir viena no cilvēka pamattiesībām. Direktīvas 2014/45/ES preambulā citkārt norādīts: “*Ja transportlīdzekļu tehniskās sistēmas darbojas nepareizi, tas ietekmē satiksmes drošību un var izraisīt ceļu satiksmes negadījumus ar cietušajiem vai bojāgājušajiem. Šo ietekmi varētu mazināt, ja tehniskās apskates sistēmā tiktu ieviesti pienācīgi uzlabojumi. Transportlīdzekļa tehniskās atbilstības trūkumu savlaicīga atklāšana veicinātu šo trūkumu novēršanu, tādējādi novēršot arī satiksmes negadījumus*.”

Informatīvo ziņojumu Satiksmes ministrija sagatavojusi, ņemot vērā to, ka Direktīva 2014/45/ES paredz prasības gan tehniskās apskates veicējiem, gan tehniskās apskates staciju aprīkojumam, gan tehniskās kontroles inspektoru kvalifikācijai un viņu kompetencei, kā arī nosaka prasības uzraudzības sistēmai un tās veicējiem, kā rezultātā direktīvas ieviešana ir saistīta ar ziņojumā minēto pasākumu izpildi.

Latvijā transportlīdzekļu valsts tehniskā apskate tiek veikta ne tikai, lai kontrolētu transportlīdzekļu tehnisko stāvokli, bet arī, lai nodrošinātu datu atjaunošanu transportlīdzekļu un to vadītāju valsts reģistrā, atklātu tiesībaizsardzības iestāžu meklēšanā esošos transportlīdzekļus un veiktu normatīvajos aktos noteiktās kontroles funkcijas, kas saistītas ar transportlīdzekļa un tā vadītāja (īpašnieka, turētāja) piedalīšanos ceļu satiksmē. Pamatojoties uz tiesību aktiem (Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likums, Latvijas Administratīvo pārkāpumu kodekss, Sauszemes transportlīdzekļu īpašnieku civiltiesiskās atbildības obligātās apdrošināšanas likums u.c.), tehniskajā apskatē tiek nodrošināta nodokļu un nenomaksāto naudas sodu samaksas kontrole un iekasēšana, obligātās civiltiesiskās atbildības apdrošināšanas kontrole, kā arī nodrošināti citi pasākumi un procedūras, kuriem ir ietekme uz ceļu satiksmes drošību un sabiedrisko kārtību kopumā (zādzību atklāšana u.c.), kā arī valsts un pašvaldību budžeta ieņēmumiem. Transportlīdzekļu valsts tehniskās apskate ik gadu nodrošina nodokļu un administratīvo naudas sodu maksājumu valsts budžeta ieņēmumus aptuveni 130 milj. *euro* apmērā.

Transportlīdzekļu valsts tehnisko apskati veic VAS “Ceļu satiksmes drošības direkcija” (turpmāk tekstā – CSDD), bet transportlīdzekļu tehniskā stāvokļa kontroli valsts tehniskās apskates ietvaros (turpmāk tekstā – Tehniskā kontrole) veic CSDD un CSDD akreditētās sabiedrības - SIA “Auteko&TÜV Latvija”, SIA “Autests”, SIA “Scantest” un SIA “Venttests”.

Visas minētās sabiedrības tika dibinātas atbilstoši tajā laikā spēkā esošajam tiesiskajam regulējumam ar CSDD līdzdalību un nodrošina Tehniskās kontroles pakalpojumus 31 tehniskās apskates stacijā Latvijas teritorijā. Tehniskās apskates stacija ir speciāli ierīkota vieta (ēkas un teritorija) ar tajā nodarbināto atbilstošas kvalifikācijas personālu, kurā tiek veikta transportlīdzekļu valsts tehniskā apskate, tai skaitā to Tehniskā stāvokļa kontrole, kura aprīkota ar nepieciešamajām iekārtām un ierīcēm nepieciešamo pārbaužu veikšanai atbilstoši normatīvo aktu prasībām, transportlīdzekļu stāvēšanai piemērota laukuma un pievedceļiem.

CSDD pieder 51 % kapitāla daļu SIA “Auteko&TÜV Latvija”, kura veic Tehnisko kontroli tehniskās apskates stacijās Rīgā, Jelgavā, Jēkabpilī, Dobelē, Madonā, Bauskā, Preiļos un Aizkrauklē.

CSDD pieder 20 % kapitāla daļu SIA “Scantest”, kura veic Tehnisko kontroli tehniskās apskates stacijās Liepājā, Grobiņā, Talsos, Siguldā, Ludzā, Valkā, Kuldīgā, Saldū, Gulbenē, Balvos, Alūksnē, Valmierā un Rēzeknē.

CSDD pieder 20 % kapitāla daļu SIA “Autests”, kura veicTtehnisko kontroli tehniskās apskates stacijās Ogrē, Jūrmalā, Cēsīs, Limbažos, Krāslavā un Daugavpilī.

CSDD pieder 50 % kapitāla daļu SIA “Venttests”, kura veic Tehnisko kontroli tehniskās apskates stacijā Ventspilī.

CSDD veic Tehnisko kontroli tehniskās apskates stacijās Tukumā un Rīgā (2 stacijas).

Līdz ar to, CSDD šobrīd ir iesaistīta Tehniskās kontroles veikšanā kā šī pakalpojuma sniedzējs, akreditē privāto tiesību juridiskās personas šī pakalpojuma sniegšanai un nodrošina tehniskās apskates staciju darbības uzraudzību un kvalitātes kontroli.

**2. Tiesiskais regulējums**

 Ceļu satiksmes likuma 16.pantā tiek noteiktas transportlīdzekļu valsts tehniskās apskates un transportlīdzekļu tehniskās kontroles prasības, savukārt kārtību, kādā tiek veikta transportlīdzekļu valsts tehniskā apskate un transportlīdzekļu tehniskā kontrole uz ceļiem un prasības attiecībā uz transportlīdzekļu tehnisko stāvokli, kā arī šo prasību izpildes novērtēšanas kritērijus nosaka Ministru kabinets. Attiecīgi ar Ministru kabineta 2017.gada 30.maija noteikumiem Nr.295 “Noteikumi par transportlīdzekļu valsts tehnisko apskati un tehnisko kontroli uz ceļa” (turpmāk tekstā – MK noteikumi nr.295) ir pārņemtas tiesību normas, kas izriet ne tikai no Direktīvas 2014/45/ES, bet arī no:

- Eiropas Parlamenta un Padomes 2014. gada 3. aprīļa Direktīvas 2014/47/ES par Savienībā izmantotu komerciālo transportlīdzekļu tehniskajām pārbaudēm uz ceļiem un par Direktīvas 2000/30/EK atcelšanu;

- Eiropas Parlamenta un Padomes 2014. gada 3. aprīļa Direktīvas 2014/46/ES, ar ko groza Padomes Direktīvu 1999/37/EK par transportlīdzekļu reģistrācijas dokumentiem;

- Eiropas Parlamenta un Padomes 2007. gada 5. septembra Direktīvas 2007/46/EK, ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai (pamatdirektīvas);

- Eiropas Parlamenta un Padomes 2007.gada 11.jūlija Direktīva 2007/38/EK par Kopienā reģistrētu smago kravas transportlīdzekļu modernizēšanu, aprīkojot tos ar spoguļiem.

MK noteikumu nr.295 Noslēguma jautājumos ar 97.punktu ir noteikts, ka noteikumu 2.pielikums “Minimālās prasības tehniskās apskates staciju tehniskās kontroles iekārtām un aprīkojumam” un noteikumu 5.pielikums “Tehniskās kontroles procesa uzraudzība un kvalitātes kontrole” stājas spēkā 2023.gada 1.janvārī.

**3. Direktīvas 2014/45/ES ieviešana**

 Būtiskākās izmaiņas, kas noteiktas ar MK noteikumiem nr.295, pārņemot Direktīvu 2014/45/ES, ir tādas, ka ir precīzi noteikts saturs CSDD veicamajiem uzdevumiem tehniskās kontroles procesa uzraudzībai un kvalitātes kontrolei, kas ietver šādus uzdevumus:

- atbilstoši Ceļu satiksmes likumā noteiktajam akreditēt personu tehniskās kontroles veikšanai, kura izvēlēta publisko iepirkumu reglamentējošos tiesību aktos noteiktajā kārtībā, ja tā izpilda šo noteikumu prasības attiecībā uz transportlīdzekļu tehniskās kontroles inspektoru kompetenci, apmācību un atestāciju, kā arī prasības transportlīdzekļu tehniskās apskates stacijai, tehniskās kontroles iekārtām un aprīkojumam;

- nodrošināt, ka tehniskās apskates staciju izvietojums un skaits ir tāds, kas paredz valsts tehniskās apskates pakalpojumu pieejamību Latvijas teritorijā un to atbilstību kvalitātes prasībām;

- nodrošināt Tehniskās kontroles inspektoru darbības uzraudzību, to apmācību un atestāciju.

 Tādejādi, CSDD arī turpmāk saglabās transportlīdzekļu valsts tehniskās apskates funkcijas veikšanu, publiskos iepirkumus regulējošo tiesību aktu izpratnē CSDD ir pasūtītājs transportlīdzekļu tehniskās kontroles pakalpojumam, kā arī nodrošina Tehniskās kontroles procesa uzraudzību un kvalitātes kontroli. Līdz ar to, valsts pārvaldes uzdevums netiek deleģēts tālāk. Arī nodokļu, nodevu un naudas sodu samaksas un citu prasību kontroles sistēma netiks mainīta.

CSDD vidējā termiņa darbības stratēģijā 2018. – 2020.gadam (pieejama CSDD tīmekļa vietnē www.csdd.lv) ir paredzēts pilnībā nodalīt tehniskās kontroles uzraudzības sistēmu no pakalpojuma sniedzēja. Šim nolūkam transportlīdzekļu Tehniskās kontroles funkcija tehniskās apskates ietvaros pilnībā tiks nodota akreditētajām sabiedrībām līdz 2020.gada 1.janvārim. Vienlaicīgi CSDD saglabās Tehniskās kontroles uz ceļiem funkciju atbilstoši Eiropas Parlamenta un Padomes 2014. gada 3. aprīļa Direktīvas 2014/47/ES par Savienībā izmantotu komerciālo transportlīdzekļu tehniskajām pārbaudēm uz ceļiem un par Direktīvas 2000/30/EK atcelšanu un arī īstenos sadarbību ar citām uzraugošajām institūcijām ārvalstīs atbilstoši Direktīvas 2014/45/ES nosacījumiem.

Stājoties spēkā Publiskas personas kapitāla daļu un kapitālsabiedrību pārvaldības likumam, pārejas noteikumu 11.punktā tika noteikts, ka publiskas personas augstākā lēmējinstitūcija līdz 2016. gada 1.janvārim pieņem lēmumu par tās tiešo līdzdalību kapitālsabiedrībās. Ministru kabinets 2015.gada 15.decembrī nolēma saglabāt publiskas personas līdzdalību CSDD, kā arī tās dalību tehniskās kontroles veikšanai akreditētajās sabiedrībās. Saskaņā ar minētā likuma 25.panta trešo daļu ne retāk kā reizi piecos gados valsts kapitāla daļu turētājs Ministru kabinetam iesniedz vērtējumu par valsts līdzdalību attiecīgajā kapitālsabiedrībā un tās atbilstību šā likuma 4.panta nosacījumiem, līdz ar to attiecībā uz CSDD kapitāldaļām akreditētajās sabiedrībās nākamais līdzdalības izvērtējums veicams ne vēlāk kā 2020.gadā.

Nodrošinot MK noteikumu nr.295 5.pielikuma nosacījumu izpildi, kas paredz, ka no 2023.gada 1.janvāra tehnisko kontroli veic akreditēta persona, kura izvēlēta publisko iepirkumu reglamentējošos tiesību aktos noteiktajā kārtībā un kas izpilda prasības attiecībā uz transportlīdzekļu tehniskās kontroles inspektoru kompetenci, apmācību un atestāciju, kā arī prasības transportlīdzekļu tehniskās apskates stacijai, tehniskās kontroles iekārtām un aprīkojumam, ir jāsagatavo attiecīgās iepirkuma procedūras dokumentācija un jārealizē iepirkums. Publisko iepirkumu principu piemērošana padarīs iespējamu jaunu tirgus dalībnieku ienākšanu Tehniskās kontroles pakalpojumu tirgū un veicinās privāto komersantu iesaisti saimnieciskajā darbībā, kā arī novērsīs bažas par nepamatotām barjerām iekļūšanai tirgū, kas paustas Konkurences padomes 2018.gada 16.jūlija Tirgus uzraudzības noslēguma ziņojumā “Konkurences ierobežojumi transportlīdzekļu valsts tehniskās apskates jomā”.

CSDD kā pasūtītājs, kas slēdz līgumu ar Tehniskās kontroles pakalpojumu sniedzējiem, realizēs iepirkumu atbilstoši Publisko iepirkumu likuma regulējumam, iepirkuma dokumentācijā paredzot zemāk minētos principus.

 Nosacījumos pretendentu dalībai iepirkumā jāparedz atbilstošas prasības, tostarp tādas, kas izriet no Ceļu satiksmes likuma 16.panta trešajā daļā noteiktā ierobežojuma, ka persona nedrīkst vienlaikus veikt komercdarbību, kas saistīta ar transportlīdzekļu tirdzniecību, apkopi, remontu vai atjaunošanu, kā arī tehnisko kontroli tās īpašumā (valdījumā, turējumā) esošajiem transportlīdzekļiem (tā sauktā *test-only* sistēma), vienlaikus nodrošinot vairāku tirgus dalībnieku iesaistīšanos Tehniskās kontroles pakalpojumu sniegšanā.

Lai nodrošinātu vairāku un arī jaunu pretendentu iesaistīšanos Tehniskās kontroles pakalpojumu sniegšanā, ir nepieciešams noteikt pietiekami garus iepirkuma līgumu termiņus 10 gadi, jo ir jāņem vērā ieguldīto investīciju atmaksāšanās iespējas un to ietekme uz piedāvāto pakalpojuma cenu.

MK noteikumu nr.295 5.pielikumā noteikts, ka tehniskās apskates staciju izvietojums un skaits ir tāds, kas paredz valsts tehniskās apskates pakalpojumu pieejamību un to atbilstību kvalitātes prasībām, kā arī CSDD uzdots pienākums veikt Tehniskās kontroles inspektoru uzraudzību. Līdz ar to iepirkumā tehniskās apskates staciju skaits un to izvietojums tiks plānots, vadoties no šādiem apsvērumiem:

 - finanšu līdzekļu ekonomija un to izmantošanas efektivitāte gan transportlīdzekļu vadītājiem, kas izmanto pakalpojumu, gan CSDD, kas realizē tehniskās apskates staciju uzraudzību un kvalitātes kontroli. Lai neradītu papildus finanšu slogu valsts budžetam un CSDD darbības stabilitātei, iepirkuma nosacījumi tiks iepriekš saskaņoti ar Finanšu ministriju un Pārresoru koordinācijas centru.

- pakalpojuma pieejamība, ar to saprotot veicamo attālumu līdz pakalpojuma sniegšanas vietai, tehniskās apskates stacijas darba laiku un gaidīšanas laiku;

- 2010.gada 10.jūnijā Saeimas sēdē apstiprinātajā Latvijas ilgtspējīgas attīstības stratēģijā līdz 2030.gadam paredzēto nacionālās un reģionālās attīstības centru izvietojums, nodrošinot tehniskās apskates pakalpojumu visos nacionālās un reģionālās attīstības centros.

Iepirkumā kā viens no vērtēšanas kritērijiem būs pretendentu piedāvātā cena, par kādu tie CSDD sniegs Tehniskās kontroles pakalpojumu, un tā varētu arī atšķirties atkarībā no reģiona. Taču, tā kā saskaņā ar Ceļu satiksmes likuma 16.panta trešo daļu Tehniskā kontrole ir tikai viena no valsts tehniskās apskates sastāvdaļām, ir saglabājams tiesiskais regulējums, ka valsts tehniskās apskates pakalpojumu cenas klientiem nosaka Ministru kabineta noteikumi, nodrošinot, ka transportlīdzekļu valsts tehniskās apskates pakalpojuma cena ir vienāda visā valstī.

Ņemot vērā iepriekš minētos apsvērumus, kā arī to, ka Ministru kabinets ir pieņēmis normatīvos aktus, nosakot, ka tehnisko kontroli veic publisko iepirkumu reglamentējošos tiesību aktos noteiktā kārtībā izvēlēti un akreditēti uzņēmumi, tādejādi veicinot transportlīdzekļu tehniskās kontroles tirgus atvēršanu konkurencei, Satiksmes ministrija ir paredzējusi veikt šādas darbības tehniskās apskates procesa pilnveidošanai:

1. Tehniskās kontroles funkcija tehniskās apskates ietvaros pilnībā tiek nodota akreditētajiem uzņēmumiem, un CSDD veic tehniskās kontroles uzraudzību. Uzraugošā institūcija tiek nodalīta no akreditētām sabiedrībām.

**Termiņš - līdz 01.01.2020.**

1. Publiskā iepirkuma sagatavošana un izsludināšana.

Šajā posmā tiek skaidri noteikts publisko iepirkumu līguma priekšmets, sagatavots laika grafiks visam iepirkuma procesam, izveidota iepirkuma vērtēšanas komisija, sagatavots iepirkuma ekonomiskais pamatojums, pieņemts lēmums par to, kādu iepirkuma procedūru izmantot, sagatavots nolikums un tehniskā specifikācija.

Papildus minētajam tiek izvērtēti arī jautājumi par cenu noteikšanu, darbības apjomiem un citiem konkurences elementiem.

**Termiņš - līdz 01.09.2020.**

1. Pabeigta publiskā iepirkuma procedūra, izvēlēti Tehniskās kontroles veicēji un noslēgti atbilstoši līgumi.

**Termiņš - līdz 01. 07.2021.**

1. Izvēlētie tehniskās kontroles uzņēmumi veic sagatavošanās darbus atbilstoši akreditācijas prasībām un saņem akreditāciju.

**Termiņš - līdz 01.01.2023.**

1. Akreditētie tehniskās kontroles uzņēmumi uzsāk darbu, tiek pārtraukti līgumi ar iepriekšējiem Tehniskās kontroles veicējiem.

**Termiņš – līdz 01.01.2023.**

Tā kā iekārtām un aprīkojumam tehniskās apskates stacijās būtu jāatbilst prasībām, kas noteiktas tehniskās apskates veikšanai, ar to saistās nozīmīgi ieguldījumi un pielāgojumi, kuru īstenošanai ir nepieciešams laiks. Līdz ar to Satiksmes ministrijas ieskatā noteiktais ieviešanas termiņš - 2023. gada 1.janvāris ir atbilstošs un samērīgs.

Satiksmes ministrija, izvērtējot visus juridiskos un praktiskos apstākļus, uzskata, ka Latvijā ar Ceļu satiksmes likumu noteiktā tehniskās apskates veikšanas sistēma (tā sauktā *test-only sistēma)*, pilnībā atbilst Eiropas Savienības tiesību aktiem, kā arī tiek piemērota gandrīz visas dalībvalstīs un ir saglabājama arī turpmāk.

 Ņemot vērā iepriekš minēto, Satiksmes ministrija uzskata, ka informatīvajā ziņojumā norādīto pasākumu izpilde ļaus sekmīgi ieviest Direktīvu 2014/45/ES, precizēs prasības Tehniskās kontroles veicēju ienākšanai tirgū, vienlaicīgi saglabājot transportlīdzekļu valsts tehnisko apskati kā būtisku mehānismu ceļu satiksmes drošībai, aizsargājot cilvēku, viņa veselību un dzīvību, kas ir viena no cilvēka pamattiesībām.

Satiksmes ministrs U.Augulis

Vīza: valsts sekretāra vietā –

valsts sekretāra vietniece Dž.Innusa

L. Miķelsons 67028323

Lauris.Mikelsons@sam.gov.lv